स्थानीय अधिकारियों के अनुसार राजधानी बग़दाद के उत्तरी ज़िले के बाजा़र में हुए दोहरे धमाके में 16 लोगों की मौत हो गई.इसके ठीक एक घंटे बाद हिला प्रांत के शोमाली कस्बे में हुए दो धमाकों में 13 लोगों की मौत हो गई है. हाल के दिनों में इराक़ में जितनी भी हिंसक घटनाएं हुई हैं उन सबको अलक़ायदा से जुड़े सुन्नी विद्रोहियों से जोड़कर देखा गया है.अधिकारियों के अनुसार बग़दाद के खदीमिया के अतिव्यस्त चिड़ियों के बाज़ार में हुआ दोनों धमाका स्थानीय समयानुसार सुबह 9 बजे हुआ था.इनमें से पहला बम बाज़ार के मुख्य मार्ग पर हुआ था. बम फटने के साथ जैसे ही लोगों में अफरा-तफरी मच गई और वे इधर-उधर भागने लगे, तभी वहां दूसरा बम फट गया.इसके कुछ ही देर बाद बेबीलॉन प्रांत के शहर हिला के मुख्य बस अड्डे पर एक और बम फटा जिसमें 13 लोगों की मौत हो गई. यहीं पर एक दूसरा धमाका स्थानीय बाज़ार में हुआ.एक के बाद एक हुए इन धमाकों में कुल 40 लोग के घायल हो गए.अभी तक किसी गुट ने इन हमलों की ज़िम्मेदारी नहीं ली है.इस साल की शुरुआत में इराक़ में होने वाले जानलेवा हमलों में शुक्रवार का हमला सबसे हालिया है. इन हमलों में अब तक सैंकड़ों लोगों की जानें चली गई हैं.